মংলা বন্দর কর্তৃপক্ষের হারবার বিভাগ জানায়, পানামা পতাকাবাহী জাহাজ বিএম ওরিয়ার নামক জাহাজটি কাতারের একটি বন্দর থেকে ইউরিয়া সার নিয়ে মংলা বন্দরের উদ্দেশ্যে রওনা হয়। গত ৩ জুন মংলা বন্দরে প্রবেশকালে হিরন পয়েন্টের অদূরে ১৩/১৪ ফেরারওয়ে বয়ার ১৫০ ক্যাবেল নিকটবর্তী ডুবোচরে সার বোঝাই জাহাজটি আটকা পড়ে। কয়েক দফায় জাহাজটি উদ্ধারের চেষ্টা চালিয়ে ব্যর্থ হয় কর্তৃপক্ষ। পরে জাহাজের ড্রাফ্ট কমাতে ঐ স্থানেই সার খালাসের উদ্যোগ নেয়া হয়। গত প্রায় চার দিনে ঐ জাহাজ থেকে  লাইটারেজের মাধ্যমে প্রায় ১৫শ টন সার খালাস করা হয়েছে। তবে শনিবার বিকাল পর্যন্ত সার বোঝাই বিদেশি জাহাজটি ডুবোচর থেকে নামানো সম্ভব হয়নি।